Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 13.10.2015

S p r á v a

z kontroly splnenia nápravných opatrení vyplývajúcich z kontroly
- rozpočtovej organizácie ZŠ s MŠ Cádrova – kontrola z roku 2013 
- rozpočtovej organizácie ZŠ s MŠ Riazanská – kontrola z roku 2014 ___________________________________________________________________

Predkladá :                                                          	Materiál obsahuje :
---------------                                                                     -------------------------

Ing. Martin Böhm                                                	1. Návrh uznesenia
miestny kontrolór                         		                      2. Dôvodovú správu
							                      3. Správu

             	

Spracovateľ :                                                       	Stanovisko právnej skupiny :
------------------	                                                     --------------------------------------                      	                                  	                                                                                               
Ing. Martin Böhm                                                           nie je potreba právneho                                                 
miestny kontrolór                                                           posúdenia                       

Na rokovanie prizvať :
------------------------------

PaedDr. M. Komorníková
riaditeľka ZŠ s MŠ Cádrova                  

Ing. Emília Pošvancová
riaditeľka ZŠ s MŠ Riazanská               

Október 2015

Návrh uznesenia	

Miestne zastupiteľstvo  

schvaľuje  

Správu z kontroly splnenia nápravných opatrení vyplývajúcich z kontroly
- rozpočtovej organizácie ZŠ s MŠ Cádrova – kontrola z roku 2013 
- rozpočtovej organizácie ZŠ s MŠ Riazanská – kontrola z roku 2014

a/  s pripomienkami

b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM              na II. polrok 2015, schváleného Miestnym zastupiteľstvom MČ B-NM uznesením      č. 08/06 dňa 30.06.2015 a v súlade so Zásadami kontrolnej činnosti samosprávy   MČ B-NM, miestny kontrolór s pracovníkmi útvaru kontroly vykonal kontrolu splnenia nápravných opatrení vyplývajúcich z kontroly
- rozpočtovej organizácie ZŠ s MŠ Cádrova – kontrola z roku 2013 
- rozpočtovej organizácie ZŠ s MŠ Riazanská – kontrola z roku 2014

	Cieľom kontroly bolo preveriť úroveň splnenia prijatých nápravných opatrení na odstránenie zistených nedostatkov v uvedených organizáciách vyplývajúcich z kontrol vykonaných v roku 2013 a 2014.

S p r á v a

z kontroly splnenia nápravných opatrení vyplývajúcich z kontroly
- rozpočtovej organizácie ZŠ s MŠ Cádrova – kontrola z roku 2013 
- rozpočtovej organizácie ZŠ s MŠ Riazanská – kontrola z roku 2014
___________________________________________________________________

	Miestny kontrolór mestskej časti Bratislava - Nové Mesto s pracovníkmi útvaru kontroly vykonal na základe plánu kontrolnej činnosti útvaru miestneho kontrolóra  MČ B-NM na II. polrok 2015, schváleného uznesením MZ MČ B-NM č. 08/06 dňa 30.6.2015 a v súlade so Zásadami kontrolnej činnosti samosprávy MČ B-NM, kontrolu splnenia nápravných opatrení vyplývajúcich z kontroly
- rozpočtovej organizácie ZŠ s MŠ Cádrova – kontrola z roku 2013 
- rozpočtovej organizácie ZŠ s MŠ Riazanská – kontrola z roku 2014
	
	Cieľom kontroly bolo preveriť úroveň splnenia prijatých nápravných opatrení na odstránenie zistených nedostatkov v uvedených organizáciách vyplývajúcich z kontrol vykonaných v roku 2013 a 2014.

	Stav splnenia nápravných opatrení prijatých na odstránenie zistených nedostatkov bol zisťovaný nepriamou kontrolou, t.j. štúdiom predložených dokladov, súvisiacich s predmetom kontroly, za obdobie rokov  2014 a I. polrok 2015. 

          	Porovnaním zisteného skutočného stavu so stavom požadovaným bolo preukázané, že kontrolovaná činnosť, súvisiaca so splnením nápravného opatrenia, bola  zabezpečená  nasledovne:

Správa z kontroly rozpočtovej organizácie ZŠsMŠ Cádrova 23

Na 6. mimoriadne zvolanom zasadnutí, konanom dňa 23.08.2013, MZ MČ    B-NM prerokovalo a schválilo Správu z kontroly hospodárenia rozpočtovej organizácie Základná škola s materskou školou Cádrova a uznesením č. 6/MMZ/04 prijalo opatrenie, ktoré :
 
B.	u k l a d á

Dodržiavať ustanovenia zákona č.311/2001 Z.z. v znení neskorších predpisov (Zákonník práce) pri uzatváraní pracovno-právnych vzťahov s pracovníkmi organizácie  
                                                                                         Zodpovedná: riaditeľka organizácie 
                                  Termín : ihneď

Predmet výkonu kontroly bol zisťovaný nepriamou kontrolou, t.j. štúdiom predložených, kontrolou požadovaných dokladov, za obdobie rokov 2014 a I.polrok 2015. Jednalo sa o uzatvorené dohody o mimopracovnej činnosti, evidenciu predmetných dohôd, výpisy konta účtu EK 637 027 (výdaje – odmeny zamestnancov mimopracovného pomeru), mzdové listy a súvisiace vnútorné normy organizácie. 
	Podľa predloženej evidencie uzatvorených dohôd o prácach vykonávaných mimo pracovného pomeru bolo zistené, že riaditeľka organizácie v sledovanom období rokov 2013 – 2015 uzatvorila 9 dohôd, z toho boli 3 dohody o pracovnej činnosti, 2 dohody o vykonaní práce a 2 dohody o brigádnickej práci študentov.
 V porovnaní s predchádzajúcim obdobím rokov 2010 - 2012, kedy bolo uzatvorených predmetných dohôd v počte 30, 33 a 28, došlo k podstatnému zníženiu uzatvorených pracovnoprávnych vzťahov založených dohodami o mimopracovnej činnosti. Podľa vyjadrenia riaditeľky organizácie k zníženiu počtu uzatváraných dohôd došlo z toho dôvodu, že krúžková činnosť je vykonávaná prevažne internými zamestnancami školy a je zastrešovaná formou odmien 3x ročne z prostriedkov, ktoré zasiela štát na financovanie záujmového vzdelávania. Na základe uvedeného nie je potrebné uzatvárať so zamestnancami školy dohody na realizáciu krúžkov. 

Kontrolou bolo zistené, že k ďalšiemu zníženiu počtu uzatvorených dohôd došlo i z toho dôvodu, že s ekonómkou organizácie boli v predchádzajúcom období uzatvárané dohody o pracovnej činnosti, resp. dohody o vykonaní práce na administratívne práce, spojené s agendou organizácie a prípravy ekonomických výstupov podľa požiadaviek ekonomického oddelenia zriaďovateľa, zabezpečenie bankového styku osobnou účasťou alebo internetovými prevodmi, súvisiacimi s úhradami dodávateľských faktúr a inými prevodmi peňažných prostriedkov organizácie a zverejňovanie údajov. Dňa 31.05.2013 zamestnávateľ uzatvoril s ekonómkou školy pracovnú zmluvu na výkon dohodnutého druhu práce, t.j. komplexné spracovanie účtovných operácií. Pracovná zmluva bola uzatvorená na základe § 52 Zákona č.311/2001 Z.z. – Domácka práca a telepráca, ktorého inštitút bol zavedený po novele zákona č.512/2011 Z.z.. Štatutár kontrolovanej organizácie uzatvoril obdobnú pracovnú zmluvu podľa § 52 Zákonníka práce i so mzdovou pracovníčkou školy. Uvedené skutočnosti nie sú zapracované vo vnútornej  norme školy – Pracovný poriadok pre pedagogických zamestnancov, odborných zamestnancov a nepedagogických zamestnancov, vrátane prílohy č.2 – Prehľad o rozdelení pracovného času (čl.16, ods. 9, smernice).  

	Preverením uzatvorených dohôd o prácach vykonávaných mimo pracovného pomeru v rokoch 2013 - 2015 bolo zistené, že riaditeľka školy v súlade s príslušnými vnútornými normami školy, t.j. Pracovným poriadkom a Mzdovým predpisom  uzatvárala dohody o mimopracovnej činnosti na výnimočné práce, ktorých pravidelný výkon nemohla zabezpečiť v rámci vopred určeného rozvrhnutia pracovného času. Dohody o vykonaní práce sú uzatvorené s predpokladaným rozsahom práce nižším ako 350 hodín v kalendárnom roku. Pracovné činnosti vykonávané na základe uzatvorených dohôd o pracovnej činnosti boli v rozsahu najviac 10 hodín týždenne. Písomné dohody obsahujú požadované náležitosti, ako pracovná úloha, odmena za jej vykonanie, doba vykonania pracovnej úlohy a predpokladaný rozsah práce. Dohoda o brigádnickej práci študentov bola uzatvorená s fyzickou osobou, ktorá má štatút študenta a bola vykonávaná v rozsahu, neprekračujúcom v priemere polovicu určeného týždenného pracovného času. Dohoda bola písomne uzatvorená na 10 mesiacov. K dohode je doložené oznámenie a čestné vyhlásenie na účely uplatnenia práva podľa § 227a/, Zákona č.461/2003 Z.z. o sociálnom poistení v znení zákona č.338/2013 Z.z.. Evidencia uzatvorených  dohôd je vedená predpísaným spôsobom. 

	Chýbajúce doklady k uzatvorenej dohode inštruktora na lyžiarsky výcvikový kurz konaný v marci 2013 boli zdôvodnené tým, že uvedený zamestnanec bol v uvedenom čase absolventom FTVŠ – učiteľ TV, a preto spĺňal uvedené náležitosti, potrebné pre inštruktora lyžiarskeho kurzu. V súčasnosti je už interným zamestnancom školy (doložený diplom). Ostatné chýbajúce doklady súvisiace so zabezpečením zdravotnej starostlivosti osôb a detí v škole v prírode, ktorá sa uskutočnila v roku 2015, boli taktiež doložené (preukaz absolventa kurzu prvej pomoci s oprávnením vykonávať zdravotný dozor).

	Za kontrolované obdobie rokov 2013 - 2015 boli preverené skutočné výdaje, súvisiace s poskytnutými odmenami zamestnancov mimopracovného pomeru v náväznosti na rozpočtovú položku 637 027, RO denník (denník rozpočtovej organizácie), ID (interné doklady) – mzdy, mzdové listy a dojednané odmeny podľa uzatvorených dohôd. 
	Podľa predložených dokladov bolo zistené, že v roku 2013 boli vyplatené odmeny vo výške 1.174,00 €. V RO denníku je u uvedenej položky zaznamenané storno (593,20 € a 270,80 €) s poznámkou o použití vzdelávacích poukazov. Jedná sa o krúžok francúzskeho jazyka. Podľa vyjadrenia ekonómky školy sa jedná o preúčtovanie kódu zdroja. Pôvodne boli zaúčtované dohody, platené z prenesených kompetencií a opravne boli zaúčtované dohody, platené zo vzdelávacích poukazov. 
	V roku 2014 boli podľa predložených dokladov vyplatené odmeny na základe uzatvorených dohôd vo výške 1.056,07 €. V RO denníku je u uvedenej položky zaznamenané storno (388,50 €). Podľa vyjadrenia ekonómky školy sa taktiež jedná o preúčtovanie kódu zdroja (použitie vlastných zdrojov).  
V uvedenom roku bol predpis mzdy - dohodár vo výške 938,00 € preúčtovaný na  164,00 € - dohoda a 774,00 € odchodné. Podľa vyjadrenia ekonómky školy bol na odchodné mylne použitý účet pre predpis 521 400 (odmeny na základe dohôd o vykonaní práce) a mal byť použitý účet  527 500 (na odchodné) . 
 	Za I.polrok 2015 boli vyplatené odmeny na základe doložených dokladov vo výške 1.207,50 €.

	Na základe predloženej dokumentácie k vyššie uvedeným kontrolovaným činnostiam boli zistené nezrovnalosti, ku ktorým sa vyjadrila riaditeľka školy. Jednalo sa o dodatok k uzatvorenej dohode o brigádnickej činnosti (uzamykanie a odomykanie priestorov školy a obhliadku areálu vo večerných hodinách, nakoľko školník nebýva v školníckom byte). Podľa vyjadrenia riaditeľky organizácie s príslušným zamestnancom bolo ústne dohodnuté aj upratovanie telocvične školy. Na základe uvedeného riaditeľka školy dala príkaz na vypracovanie dodatku zamestnankyni PaM. Následne uvedený zamestnanec odmietol prácu podľa vypracovaného dodatku vykonávať a ani dodatok nepodpísal, avšak odmena mu bola omylom vyplatená. V ďalšom mesiaci bola táto suma odpočítaná z pravidelne vyplácanej odmeny. 

	Ďalej boli zistené nezrovnalosti u zamestnankyne školy, ktorá mala uzatvorenú v roku 2013 dohodu o pracovnej činnosti na vedenie krúžku francúzskeho jazyka. Odpracované hodiny si mala zaznamenávať v mesačných výkazoch, ktoré mali byť odovzdané k poslednému odpracovanému dňu v mesiaci vedeniu školy k spracovaniu výplat. V niektorých výkazoch odpracované hodiny nesúhlasili s vyplatenou sumou v danom mesiaci. Podľa vyjadrenia zamestnankyne odd. PaM školy, priebeh krúžku francúzskeho jazyka bol z rôznych dôvodov pohyblivý, čo ovplyvnilo nezrovnalosti medzi odpracovanými hodinami a vyplatenou sumou. Správna suma bola vždy opravená v nasledujúcom odpracovanom  mesiaci. V konečnom dôsledku k porušeniu finančnej disciplíny nedošlo (doložené mzdové listy a výpisy z banky). Od uvedeného obdobia boli výkazy odpracovaných hodín súhlasné s vyplácanými odmenami. Ďalšie nezrovnalosti zistené neboli.

Z á v e r :

	Na základe vyššie uvedeného možno konštatovať, že uložené opatrenie, t.j. dodržiavanie ustanovení Zákonníka práce pri uzatváraní pracovno-právnych vzťahov s pracovníkmi organizácie (dohody o prácach vykonávaných mimo pracovného pomeru) , bolo splnené.
	Ostatné zistené menej závažné nedostatky, súvisiace s kontrolovanou problematikou, boli prerokované so zodpovednými pracovníkmi a ihneď odstránené.

	Záverom kontrolná skupina odporúča upraviť vnútornú smernicu organizácie, t.j. Pracovný poriadok pre pedagogických zamestnancov, odborných zamestnancov a nepedagogických zamestnancov školy, po predchádzajúcom súhlase zástupcov zamestnancov, o ustanovenie súvisiace s možnosťou vykonávania telepráce  a domáckej práce zamestnancov školy, ako i prílohy č.2 smernice, t.j. Prehľad o rozdelení pracovného času. 

Správa z kontroly rozpočtovej organizácie ZŠsMŠ Riazanská 75

Na 20. zasadnutí MZ MČ B-NM, konanom dňa 11.02.2014, bola prerokovaná  a schválená Správa z kontroly hospodárenia rozpočtovej organizácie Základná škola s materskou školou Riazanská a uznesením č. 20/04 B boli prijaté dve opatrenia, ktoré :
 
B.	u k l a d á

1. Pri zadávaní zákaziek organizácie na dodanie tovaru, služieb a prác postupovať   v zmysle vnútorného predpisu, vypracovaného v súlade so zákonom č.25/2006 Z.z.    o verejnom obstarávaní v znení neskorších predpisov
                                                                                                   Z : riaditeľka ZŠ s MŠ
                                                                                                   T : trvale

2. Vypracovať dodatok k vnútornému predpisu organizácie, upravujúci spôsob vykonávania finančnej kontroly v zmysle novely zákona č. 502/2001 Z.z. o finančnej kontrole a vnútornom audite v znení neskorších predpisov a postupovať pri finančnej kontrole v súlade s ním
                                                                                                   Z : riaditeľka ZŠ s MŠ
                                                                                                   T : 31.3.2014                                                                                       
	Porovnaním zisteného skutočného stavu so stavom požadovaným bolo preukázané nasledovné :

k bodu 1/

	Kontrolou postupu pri zadávaní zákaziek organizácie na dodanie tovaru, služieb a prác v zmysle Internej smernice o verejnom obstarávaní s účinnosťou od 1.7.2013 vypracovanej v súlade so zákonom č.25/2006 Z.z. o verejnom obstarávaní v znení neskorších predpisov neboli zistené nedostatky. Vnútorný predpis organizácie vymedzuje o.i. aj výšku finančných limitov pre zákazky s nízkou hodnotou, postup pri ich zadávaní, ako aj okruh obstarávaní, pri ktorých nie je potrebné vykonávať prieskum trhu.

	Novela č.95/2013 k zákonu č.25/2006 Z.z. o verejnom obstarávaní a o zmene a doplnení niektorých zákonov v znení n.p., účinná od 1.7.2013 upravuje o.i. aj finančné limity zákaziek a postup zadávania podlimitných zákaziek za účelom obstarania tovarov, stavebných prác a služieb bežne dostupných na trhu prostredníctvom elektronického trhoviska. Verejný obstarávateľ je povinný nakupovať cez elektronické trhovisko bežné tovary a služby, ak ich hodnota presahuje 1.000,- € a dosahuje 207.000,- € a stavebné práce v hodnote od 1.000,- € do 5.186.000,- €. Spôsob zadávania zákaziek s využitím elektronického trhoviska je upravený v § 92 až § 99 cit. zákona. Za účelom zabezpečenia zadávania zákaziek prostredníctvom elektronického trhoviska zriadilo Ministerstvo vnútra SR Elektronický kontraktačný systém (EKS). Od spustenia ostrej prevádzky elektronického trhoviska, t.j. od 1.2.2015 mali povinné subjekty na registráciu jeden mesiac a povinnosť nakupovať na elektronickom trhovisku dňom 1.3.2015. Kontrolnej skupine bol predložený doklad zo dňa 27.2.2015, týkajúci sa obdržania identifikačných a autentifikačných údajov pre účely prístupu  na Elektronické trhovisko a do osobného profilu.

	Zo zákona o verejnom obstarávaní vyplýva, že v prechodnom období, t.j. od 1.7.2013 do jedného kalendárneho mesiaca pred zriadením elektronického trhoviska, t.j. do 28.2.2015, je verejný obstarávateľ pri zadávaní všetkých zákaziek (tovary, služby, stavebné práce) bez ohľadu na ich dostupnosť, ktorých predpokladaná hodnota bola v priebehu kalendárneho roka alebo počas platnosti zmluvy, ak sa zmluva uzatvárala na dlhšie obdobie ako jeden kalendárny rok, nižšia ako 20.000,- € pri tovare a službe, 30.000,- € pri stavebných prácach a 40.000,- € pri potravinách, povinný postupovať v súlade s ustanovením § 9, ods. 9, zákona o verejnom obstarávaní, platného od 1.7.2013. Podľa citovaného ustanovenia je verejný obstarávateľ povinný zabezpečiť, aby vynaložené náklady na obstaranie predmetu zákazky boli primerané jeho kvalite a cene. Základnými princípmi verejného obstarávania, ktoré verejný obstarávateľ musí podľa § 9, ods. 3, zákona o verejnom obstarávaní v každej etape jeho procesu uplatňovať sú transparentnosť, rovnaké zaobchádzanie, nediskriminácia uchádzačov alebo záujemcov, dodržanie zásad hospodárnosti a efektívnosti pri vynakladaní finančných prostriedkov. 
	 
	Na základe predložených dokladov bolo zistené, že od 1.1.2014 do 31.12.2014 kontrolovaný subjekt v závislosti od predpokladanej hodnoty zákazky podľa čl. 2 internej smernice, zabezpečil   nasledovné zákazky :

- Revízia elektrického zariadenia a elektrických spotrebičov. Bola predložená 1 cenová ponuka, ktorá bola verejným obstarávateľom akceptovaná. Podľa písomného vyjadrenia riaditeľky školy zo dňa 27.7.2014, verejné obstarávanie nebolo opakované z dôvodu, že  revízie bolo nutné vykonávať už v mesiaci II/2014, nakoľko revízne kontroly z predchádzajúceho obdobia končili a cenová ponuka bola pre školu prijateľná. Bola uzatvorená Rámcová kúpna zmluva na 48 mesiacov alebo do vyčerpania finančného limitu 19.999,- €, podľa toho, čo nastane skôr.

- Nákup drogistického a sanitárneho tovaru. Z dvoch cenových ponúk bol vybraný uchádzač s nižšou cenovou ponukou. Bola uzatvorená rámcová kúpna zmluva na dobu 48 mesiacov alebo do vyčerpania finančného limitu 19.999,- €, podľa toho, čo nastane skôr. 

- Zabezpečenie služby - žehlenie a pranie bielizne. Bola predložená 1 cenová ponuka, ktorá bola verejným obstarávateľom akceptovaná z dôvodu zváženia cenovej ponuky a ceny, ktorá bola nižšia ako v predchádzajúcom období. Bola uzatvorená Rámcová kúpna zmluva na dobu 48 mesiacov alebo do vyčerpania finančného limitu 19.999,- €, podľa toho, čo nastane skôr. 

- Vybudovanie Wifi siete vo výške 4.344,50 €. Z 3 cenových ponúk bol vybraný uchádzač s najnižšou cenovou ponukou. Bola uzatvorená zmluva na zhotovenie diela. Preverením fakturácie za predmetnú dodávku bolo zistené, že fakturovaná cena bola v súlade s cenovou ponukou, a to fa č.14093 vo výške 1.784,50 € za materiál a fa č.14094 vo výške 2.560,- € za montáž. 

	Z vyššie uvedených skutočností vyplýva, že v procese verejného obstarávania bol v súvislosti s použitou metódou verejného obstarávania výber dodávateľa  zabezpečený po vykonanom prieskume trhu a zverejnení výzvy na predloženie cenovej ponuky. Z vyhodnotenia cenových ponúk bol vyhotovený záznam z prieskumu trhu, resp. zápisnica, kde výber dodávateľa bol schválený riaditeľkou školy. Súčasťou dokumentácie verejného obstarávania boli aj cenové ponuky na obstarávaný tovar, oznámenie o výbere uchádzača, doklad od vybraného uchádzača o oprávnení podnikať (výpis zo ŽR, výpis z OR).  

	Ďalej bol v danom roku zabezpečený nákup tovaru (kancelárske potreby, šatníkové skrine) a služby (autobusová preprava žiakov) v súlade s čl.2 a čl.4 Internej smernice organizácie, t.j. bol vykonaný prieskum trhu, z ktorého bol spísaný záznam.
	V I. polroku 2015 kontrolovaný subjekt zákazky v procese verejného obstarávania nezabezpečoval, nakoľko nebol schválený rozpočet organizácie a boli riešené len havarijné stavy, ktoré podľa Internej smernice organizácie nepodliehajú verejnému obstarávaniu a fakturované sumy nepresahovali finančný limit 1.000,- €. 

Jednalo sa o :
- opravu hlavného uzáveru SV v šachte pred budovou ZŠ (fa č.15/2015 v sume 553,32 €),
- opravu kanalizačných a vodovodných rozvodov SV v ZŠ (fa č.14/2018 v sume 531,60 €),
- opravu ÚK v ZŠ (fa č.8/2015 v sume 949,80 €).
	 
Z á v e r :
	Na základe zistených skutočností kontrolná skupina konštatuje, že nápravné opatrenie súvisiace s dodržiavaním postupu pri zadávaní zákaziek na dodanie tovaru, služieb a prác v zmysle vnútorného predpisu k verejnému obstarávaniu, bolo za preverované obdobie splnené. Procesné povinnosti kontrolovanej organizácie ako verejného obstarávateľa boli dodržané. 

k bodu 2/

	Finančná kontrola je súhrn činností, ktorými sa v súlade so zákonom  a osobitnými predpismi overuje o. i. aj  splnenie podmienok na poskytnutie verejných prostriedkov, dodržiavanie osobitných predpisov a medzinárodných zmlúv, ktorými je SR viazaná a na základe ktorých sa poskytujú prostriedky zo zahraničia pri hospodárení s verejnými prostriedkami, dodržiavanie hospodárnosti, efektívnosti, účinnosti a účelnosti pri hospodárení s verejnými prostriedkami. Predbežná finančná kontrola je zameraná na hospodárnosť, efektívnosť, účinnosť a účelnosť pri hospodárení s verejnými prostriedkami  a overuje sa ňou každá finančná operácia. Priebežnou finančnou kontrolou možno overiť finančnú operáciu alebo jej časť vybranú vedúcim zamestnancom orgánu verejnej správy. 
	
Preverením zabezpečenia výkonu finančnej kontroly v zmysle zákona č.502/2001 Z.z. o finančnej kontrole a vnútornom audite v znení n.p. pri bezhotovostnom a hotovostnom použití finančných prostriedkov bolo zistené nasledovné :
	V náväznosti na zákon č.502/2001 Z.z. o finančnej kontrole a vnútornom audite v znení n.p., má kontrolovaná organizácia vypracovaný postup vykonávania  finančnej kontroly v podmienkach školy v čl.7. Vnútornej smernice o finančnom riadení, s účinnosťou od 1.3.2014. 

	V preverovanom období kontrolovaný subjekt postupoval pri výkone predbežnej finančnej kontroly, ktorej cieľom je zabránenie nehospodárnemu, neefektívnemu a neúčinnému vynakladaniu finančných prostriedkov, v súlade s citovanou právnou normou a v súlade s vnútornou smernicou organizácie.

	Kontrolou náhodne vybraných účtovných dokladov (faktúry, výdavkové pokladničné doklady) bolo preukázané, že predbežná finančná kontrola bola  vykonaná poverenou osobou a potvrdená jej podpisom spolu s uvedením dátumu vykonania na doklade súvisiacom s pripravovanou finančnou operáciou.  Predbežnou finančnou kontrolou bola overená každá preverovaná finančná operácia, ktorá bola schválená riaditeľkou organizácie. Doklady, preukazujúce vykonanie predbežnej finančnej kontroly boli doložené k faktúram, resp. k výdavkovým pokladničným dokladom. 

Z á v e r :
	Kontrolná skupina konštatuje, že nápravné opatrenie, týkajúce sa finančnej kontroly bolo preverovaným subjektom splnené v požadovanom termíne. Kontrolovaná organizácia má v zmysle zákona č.502/2001 Z.z. o finančnej kontrole   a vnútornom audite v znení n.p. vypracovaný postup vykonávania finančnej kontroly  vo Vnútornej smernici o finančnom riadení a pri jej výkone postupovala v súlade   s uvedenom vnútornou smernicou.